કેટકેટલી ઓળખાણો એમની ! રવીન્દ્ર દવે રાજ કપૂરને મળવા જઈ રહ્યા હતા, ત્યારે અજાણ્યા બનીને તેઓ પણ સાથે ગયેલા, ત્યારે જે ભાવથી રાજ કપૂર શિવભાઈને ભેટી પડેલા ! શિવભાઈના લગ્ન વખતે રાજ કપૂરે તેમને અભિનંદન આપતો આઠ પાનાંનો તાર કર્યો હતો. ગુરુદત્ત પોતાની એક ફિલ્મ માટે સૌરાષ્ટ્રના લોકજીવનનો પરિચય મેળવવા માગતા હતા. ત્યારે આકાશવાણીના સ્ટેશન ડાયરેક્ટર શ્રી ચંદ્રકાંત ભટ્ટે તેમને શિવભાઈનો સંપર્ક કરવાની ભલામણ કરેલી, અને ગુરુદત્ત શિવભાઈને મળવા રાજકોટ આવેલા. શિવભાઈએ તેમને મેઘાણીની વેવિશાળની વાર્તા સંભળાવેલી. એ ફિલ્મ તો કદાચ ન બની, પરંતુ ગુરુદત્ત જીવનભર સારા મિત્ર બની રહેલા, કેદાર શર્મા સાથે છેક લાહોરથી ઓળખાણ ! પાકીઝા ફિલ્મ જોઈને શિવભાઈએ કમલ અમરોહીને પત્રમાં લખેલું, કે પાકીઝાનું સંગીત સરસ છે, પરંતુ મહલ ફિલ્મ બનાવનારે પાકીઝા જેવી નિમ્ન કક્ષાની ફિલ્મ બનાવી હોવાનું માન્યામાં નથી આવતું. વળતા પત્રમાં કમાલ અમરોહીએ પાકીઝાથી તેમને પોતાને પણ સંતોષ ન હોવાનું સ્વીકાર્યું હતું, અને આવા સુજ્ઞ દર્શક હોવા બદલ શિવભાઈને નવાજીને તેમની સાથે પત્રો દ્વારા પરિચય જાળવી રાખેલો. ફિલ્મજગતના આવા અનેક ધુરંધરોના હ્રદયમાં શિવભાઈ માટે એક આગવો ખૂણો હતો, અને છતાંયે શિવભાઈએ ક્યારેય તેમનો વિશેષ લાભ ન લીધો.